Aasta lõpuks loodav veebileht tutvustab põhjalikult Eesti ajalugu vene keeles.    "Kuna venekeelseid materjale Eesti kohta on vähe või leidub internetis mitmetes erinevates kohtades, siis tekkis sellest idee luua ühtne koht, kust leida näiteks, milliseid kõnesid pidas Konstantin Päts, kust on pärit Eesti hümn ja sümbolid," selgitas MTÜ Tribune  juhatuse esimees ja loodava veebilehe www.patriot.ee projektijuht Rodion Denissov.    "Iga eestlane teab seda informatsiooni, kuid vene noored ei pruugi seda nii kergesti leida," lisas ta.    Uues portaalis avaldatakse kirjalikke, foto- ja videomaterjale Eesti sümboolikast, venekeelseid artikleid Eesti ajaloo-tegelastest, huvitavaid ajaloolisi tekste ning Eesti presidentide ja teiste riigitegelaste parimaid patriootlikke kõnesid.    Denissovi sõnul ongi projekti peamine eesmärk  saada valmis ühtne internetileht, kus on üleval oluline informatsioon Eesti kohta, ning lisaks luua eeldused ühise patriootilise identiteedi tekkeks, teadvustades venekeelsele elanikkonnale kahe kogukonna ajaloolisi ja teisi ühiskonnasidemeid. "See pole päris integratsioon, kuid proovime teha nii, et praegusel ja tulevasel põlvkonnal, kel on küll vähe informatsiooni, kuid soov rohkem teada saada, oleks ikka see võimalus," rääkis ta.    Palju kaastöölisi    Esialgu töötab portaali  kallal ka ajaloolane Igor Kopõtin. "Kaasame ka ajaloolasi ja ajakirjanikke. Kasutame fotosid riigiarhiivist ja kavas on teha videointervjuusid ministrite ning huvitavate ja Eesti patriootliku kasvatuse poolest tähtsate inimestega," ütles Denissov.    Endise haridus- ja teadusministri Tõnis Lukase nõuniku Toomas Liivamäe sõnul on MTÜ Tribune varasem projekt "Venelased Eesti Vabadussõjas" andnud ainult positiivseid kogemusi ja sellepärast toetab ministeerium loodavat portaali 13 110 euroga.    "Kuna portaal koondab infot, mida võiks vene noorel vaja minna, siis on see kindlasti hea koht referaatide ja õpilastööde koostamiseks Eesti kohta. Praeguseni ei ole seni head ja korralikku kogumikku olnud," sõnas Liivamägi.    Internetilehe loojad loodavadki, et avaldatud materjale saab tulevikus kasutada abimaterjalina põhi- ja keskkoolide ajaloo- ja kodanikukasvatuse tundides, kõrgkoolides ja ka teistes haridusasutustes. Praegustele vene koolide ajaloo- ja ühiskonnaõpetuse õpikutele on üles  pandav materjal täienduseks. Lisaks loodavad projekti elluviijad, et tänu sellele suureneb venekeelse kogukonna üldine teadmine Eestist ja riiklusest.    "Kui peaks olema ka suur huvi eestlaste pool, siis eks võime ka üritada sarnast asja eesti keeles teha," kinnitas Denissov.    Kogu portaal peaks valmis saama aasta lõpuks, edaspidi on plaanis seda pidevalt täiendada ja lisada uusi videoid.    MTÜ Tribune eestvedamisel ilmus möödunud aastal raamat "Venelased Eesti Vabadussõjas"  ja internetileht www.venelased.ee. Lisaks saab lähiajal valmis kümnetuhandelise tiraažiga venekeelne raamat Eesti kaitseväest ja selle ajaloost vene koolidele ja vene keelt kõnelevatele ajateenijatele. Sel nädalal trükki jõudev 68-leheküljeline teos sisaldab ka arhiividokumente.    Üks küsimus  Mida arvate sellest, et luuakse venekeelne Eesti kohta infot andev portaal, mille üks eesmärk on tugevdada venekeelsete noorte hulgas patriotismi Eesti suhtes?    Roman Fokin  kirjanik    Mõte on hea, kuid eks reaalselt näeme, kuidas see töötama hakkab. Muidugi peaks selline portaal ole-ma, sest patriotism Eesti suhtes on väike. Ma ei ole kindel, et see võiks kohe edukas olla, kuid kui seda reklaamida ja propageerida, siis küll. Vähemalt huvi võib vene noortel informatsiooni vastu olla.    David Vseviov  ajaloolane  Tõlkida ja tutvustada on väga hea ning kui sellest saavad inimesed aru, et Eesti on koht, kus võetakse  vastu demokraatlikke otsuseid, ja see on hea koht, kus elada, siis alles seejärel tekivad patriootlikud tunded. Keda kasvatatakse patrioodiks, neist ei kasva patrioodid.    Tiina Rekand  Eesti Päevaleht